กรมการค้าภายใน เชิญโรงพยาบาล 353 แห่ง หารือทำความเข้าใจ ราคาซื้อ-ขายยา ให้สอดคล้องกับต้นทุน
นายวิชัย โภชนกิจ อธิบดีกรมการค้าภายใน กล่าวภายหลังเป็นประธาน การประชุมชี้แจงแนวทาง ความโปร่งใสและเป็นธรรมด้านราคายา เวชภัณฑ์ บริการรักษาพยาบาล บริการทางการแพทย์ และบริการอื่นของสถานพยาบาล ตามประกาศ คณะกรรมการกลางว่าด้วยราคาสินค้าและบริการ (กกร.)ที่มีผลบังคับใช้ตั้งแต่วันที่ 29 พฤษภาคมที่ผ่านมาเพื่อชี้แจงทำความเข้าใจให้กับโรงพยาบาลทั้ง 353 แห่ง ว่า เป็นการชี้แจงครั้งแรกหลังออกประกาศฯ ให้โรงพยาบาลเอกชนได้รับทราบเกี่ยวกับข้อจำกัด ข้อบังคับ ให้เกิดความเป็นธรรม พร้อมเน้นย้ำในประเด็นทุกโรงพยาบาลจะต้องแจ้ง การรักษา ราคายา และทางเลือกในการซื้อยา นอกจากนี้ ผู้ป่วยยังมีสิทธิ์ได้รับทราบอากรป่วยของโรคก่อนเข้ารับการรักษา การประเมินค่ารักษาพยาบาล และสามารถสอบถามได้ก่อนการตัดสินใจเข้ารับการรักษา     ทั้งนี้ ในส่วนของโรงพยาบาลจะต้องแจ้งรายละเอียด ราคาซื้อและจำหน่ายยาในกลุ่มบัญชีเจ็บป่วยฉุกเฉินวิกฤตและรายการยาที่มีการจำหน่ายสูงสุด รวม 3,992 รายการ มายังกรมฯภายใน 45 วัน นับจากออกประกาศ หรือไม่เกินวันที่ 12 กรกฎาคมนี้ และหลังจากนั้น 15 วันกรมการค้าภายในจะนำข้อมูลที่ได้ไปจัดทำคิวอาร์โคทเพื่อให้ประชาชนสามารถสแกนนำข้อมูลไปตรวจสอบ เปรียบเทียบราคา เพื่อให้เข้าถึงราคายาของทุกโรงพยาบาล ส่วนกรณีที่โรงพยาบาลจะปรับราคายาจะต้องแจ้งให้กรมการค้าภายในทราบก่อนล่วงหน้าไม่น้อยกว่า 15 วัน         อย่างไรก็ดี หลังจากโรงพยาบาลได้แจ้งราคาซื้อขาย ยา หากพบว่า ต้นทุนกับราคามีความแตกต่างหากอยู่ในเกณฑ์ที่เหมาะสม กรมการค้าภายในจะไม่เข้าไปก้าวล่วงในการกำหนดราคาสูงสุด พร้อมย้ำว่า กรมการค้าภายในไม่อยากใช้มาตรการทางกฎหมาย หากโรงพยาบาลให้ความร่วมมือและปรับกระบวนการคิดค่ารักษาสอดคล้องกับต้นทุน และโปรงใส ก็ไม่จำเป็นจะต้องใช้อำนาจตามกฎหมาย เพราะทุกฝ่ายยึดตามกติกา แต่หากพบฝ่าฝืน ประชาชนสามารถแจ้งมาที่กรมการค้าภายในได้#กรมการค้าภายใน  #ราคาซื้อ-ขายยา #สำนักข่าว  #กรมประชาสัมพันธ์